Australië vergader oor aansteekliker Delta-variant | Netwerk24
28 Junie 2021 11:40
Australië se Covid-19-komitee sal Maandag 'n noodvergadering oor die verspreiding van die koronavirus se hoogs aansteeklike Delta-variant hou.
Die verspreiding van die Delta-variant het inperkings in Sydney genoop met sowat 18 miljoen Australiërs wat geraak is.
'n Man stap Maandag oor 'n straat in Sydney, Australië. Foto: Reuters
Josh Frydenberg, federale tesourier, sê hy dink Australië gaan nou 'n nuwe fase van die pandemie met dié aansteekliker variant binne. Hy het die stryd as kritiek beskryf.
Volgens hom vergader die nasionale veiligheidskomitee, onder leiding van die Australiese premier, Scott Morrison, Maandag met die land se mediese hoof.
Sydney is die naweek vir twee weke ingeperk, terwyl 18 infeksies Maandag in Nieu-Suid-Wallis aangemeld is.
Gladys Berejiklian, premier van Sydney, sê hulle sien byna 'n 100%-oordrag van die Delta-variant in huishoudings in Sydney.
"Die syfers kan op- en afgaan, en dit kan ook aansienlik toeneem," het sy gesê.
Queensland het die dra van maskers Maandag weer verpligtend gemaak en beperkings op saamtrekke by huise ingestel, terwyl maatreëls steeds van krag in Victoria is.
Hoewel Australië 'n bietjie meer as 30 000 kumulatiewe koronavirusgevalle en 910 sterftes aangemeld het, is die Delta-variant 'n bron van kommer vir gesondheidsbeamptes. – Reuters